Cuarto d'Altin

San Micel del Quarto (IPA: ; o Quarto d'Altin, IPA: ) el xe un comun italian de  àneme de la çità metropulitana de Veneçia in Veneto, in base a la leje rejonale n. 36 del 12 de agosto 1993.

Ziografìa fìsega
El teritorio el xe traversà dal trato finale del fiume Sile che el se biforca in corespondença de la fraçion de Portegrande: un ramo stracurto, che segue el corso orisinale, el xe colegà a la laguna vèneta par mezo de na ciusa (el xe el canal Silon) mentre el ramo prinçipale el va vanti par Jèsolo longo el canal scavà a l'epoca de la Serenìssima (el cussidito "Tajo del Sile"). Sta zona, afaçada a la laguna e un tenpo prevalentemente paltanosa, la xe stà bonifegada a partir dal XV sècolo, anca se le òpere pi radicai le se ga aveste tra el XIX e el XX sècolo.

Da recordar che el 70% de la superfiçie comunal la xe sotoponesta a vincolo, quindi el svilupo urbanìstego el xe stremamente controlà. Questo par la presença de alcuni siti de interesse anbientale, paesajìstego e stzrego: la zona archeolòzega de Altin, el Parco naturale rejonale del Fiume Sile, l'òasi naturalìstega de Trepalade e la Laguna Vèneta.

Istoria
La storia del comun la xe indissolubilmente ligada a la çità de Altinum, antigo insediamento paleovèneto e drioman municipium roman. In epoca romana el teritorio de San Micel el jera traversà da n'inportante strada romana, la via Gallica.

Nodèvole porto comerçiale su le rive de la laguna, Altin la xe decadesta drioman a le distruçion dei barbari e al mudar de le condiçion anbientai, che le ga determenà l'inpaludamento de la zona. La popolaçion la se ga trasferida inte l'estuario fondando un primo enbrion de la futura Veneçia e altri inportanti insediamenti come Torçelo, Muran e Buran. Ciò che restava de Altin el ga servido come "priara" da cui trar materiale de recùpero, restançe de le antighe vestija.

Intel fratenpo, fursi in epoca longobarda, la se jera svilupà a la stremità oçidentale del teritorio un pìcolo cormelo datorno a na capela intitolada a San Micel Arcànziolo; la maniera de dir "del Quarto" (come in latin: Ad Quartum) la xe stà zontada in quanto el paese el distava quatro meji romani da l'antiga Altin. El vilajo el dependeva da la diòcesi de Torçelo fin dal 1177.

La zona orientale del teritorio la xe restada inpaludada fin al XV sècolo, quando la Serenìssima la ga scuminçià l'inponente òpera de bonìfega e ripopolamento, che se ga protrà fin a l'iniçio del Noveçento. La caduda de Veneçia (1797) la ga vedesto l'istituçion dei comuni de San Micel del Quarto e de Trepalade (st'ùltemo assorbido dal primo co l'istituçion del regno Lonbardo-Vèneto).

Tra l'Oto e il Noveçento el çentro vitale del comun el s'ha spostà pi a est, dove che el se cata tutora. Sta zona qua la jera un mucio popolada graçie a le bonìfeghe, ma el svilupo urban el xe stà favorido dal passajo de la ferovia Veneçia-Trieste e da la costruçion del ponte sul Sil. Anca la parociale la xe stà costruida da novo in sta zona. El antigo cormelo de San Micel, ormai località marzenade, la ga reçevesto l'apeladivo "Vecio" par destinguerla dal novo abità.

Notaçion

Categoria:Comuni de ła sità metropułitana de Venèsia